
Kationok hatása a [{RuCl2(mtppms)2}2]-komplex katalizált formiát bontásban

Alkálifém- és alkáliföldfém-formiátok homogén katalitikus bontását tanulmányozva megállapítottam, hogy a különböző kationokat tartalmazó sók bomlási sebessége változik. Megállapítottam hogy Mg2+ és Ca2+ kation tartalmú rendszerek sokkal lassabban bomlanak az adott körülmények között, mint a Li+, Na+, K+ illetve Cs+ tartalmú rendszerek. A lítium, nátrium és kálium formiátsók hasonló sebességgel bomlanak. A Cs+ kation tartalmú oldattal való vizsgálatok esetében a meghatározott TOF értékek láthatóan nagyobbak, mint az összes többi formiát esetében. Következtetésképpen elmondható, hogy a vizes oldatokban az alkalmazott Ru-komplex katalizátorral a leggyorsabban a HCOOCs bomlik így a későbbi gyakorlati alkalmazhatóság szempontjából ezzel a formiáttal érdemes folytatni a vizsgálatokat.

Minden formiát esetében az Arrhenius-összefüggés grafikus formáját alkalmazva meghatároztam a látszólagos aktiválási energia értékeket. Ezek rendre a vártak szerint alakultak a TOF értékek változásával, azaz a legnagyobb Ea a (HCOO)2Mg-hoz míg a legkisebb a HCOOCs-hoz tartozik.
Ezen különbségek pontos magyarázatának felderítése nagy segítség lehet, hogy közelebb kerüljünk egy megfelelő hidrogéntárolási módszerhez, melynek köszönhetően felhagyhatunk az eddig alkalmazott üzemanyagok használatával, és környezetbarátabbá tehetjük a mindennapi energiatermelést, energiafelhasználást.



